Okresná prokuratúra Považská Bystrica 
Ľ. Štúra 1, 017 01 Považská Bystrica 1 	

Sp. zn. : Pv 480/12/3306	Považská Bystrica, 28.11.2012
EEČ : 2-26-141-2012

U Z N E S E N I E

Trestná vec:	obvinený XXXXX 
Prečin:	Nebezpečné vyhrážanie podľa § 360 odsek 1, odsek 2 písmeno b Trestného zákona číslo 300/2005 Zbierky zákonov v znení zákona číslo 650/2005 Zbierky zákonov s poukázaním na ustanovenie § 139 odsek 1 písmeno c Trestného zákona číslo 300/2005 Zbierky zákonov v znení zákona číslo 650/2005 Zbierky zákonov

Rozhodol: 	prokurátorka Okresnej prokuratúry Považská Bystrica
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
-	v presne nezistenom čase v mesiaci január 2011, v byte svojej matky XXXXX  kričal na neexistujúcu osobu, ktorú počul len on, pričom vykrikoval že ju zabije a následne, ako ho matka upozornila, že tam s nimi nikto iný nie je, sa tejto začal vyhrážať zabitím a taktiež ju fyzicky napadol tak, že ju udrel do pravej ruky, 
-	vo večerných hodinách dňa 13.04.2012 po návrate z pohostinstva, v byte č. XXXXX, matke XXXXX vytýkal, že počul, ako ho v krčme ohovárajú, pričom vykrikoval, že ak s tým má niečo spoločné, tak ju zabije a nakoľko jej syn bol veľmi agresívny a bála sa že by jej ublížil, z bytu ušla, 
-	v presne nezistený čas v roku 2012 viackrát obviňoval svoju matku XXXXX, že je spojená s osobami, ktoré ho prenasledujú, pričom sa jej viackrát vyhrážal, že ju za to zabije, 
	čím takýmto svojim konaním vzbudil u pošk. XXXXX, trvale bytom XXXXX, XXXXX, dôvodnú obavu o jej život a 	zdravie,

lebo obvinený nebol v čase činu pre nepríčetnosť trestne zodpovedný
Odôvodnenie:
Poverený príslušník Obvodného oddelenia PZ XXXXX uznesením ČVS:ORP-XXXXX/PB-PB-2012 zo dňa 27.04.2012 podľa § 199 ods. 1 Tr. poriadku začal trestné stíhanie a súčasne podľa § 206 ods. 1 Tr. poriadku vzniesol obvinenie XXXXX, nar. XXXXX,  za pokračovací prečin nebezpečného vyhrážania podľa § 360 ods. 1, ods. 2 písm. b/ Tr. zákona s poukázaním na ustanovenie § 139 ods. 1 písm. c/ Tr. zákona, v podstate na tom skutkovom základe, 
-	v presne nezistenom čase v mesiaci január 2011, v byte svojej matky XXXXX,  kričal na neexistujúcu osobu, ktorú počul len on, pričom vykrikoval že ju zabije a následne, ako ho matka upozornila, že tam s nimi nikto iný nie je, sa tejto začal vyhrážať zabitím a taktiež ju fyzicky napadol tak, že ju udrel do pravej ruky, 
-	vo večerných hodinách dňa 13.04.2012 po návrate z pohostinstva, v byte č. XXXXX, matke XXXXX vytýkal, že počul, ako ho v krčme ohovárajú, pričom vykrikoval, že ak s tým má niečo spoločné, tak ju zabije a nakoľko jej syn bol veľmi agresívny a bála sa že by jej ublížil, z bytu ušla, 
-	v presne nezistený čas v roku 2012 viackrát obviňoval svoju matku XXXXX, že je spojená s osobami, ktoré ho prenasledujú, pričom sa jej viackrát vyhrážal, že ju za to zabije, 
čím takýmto svojim konaním vzbudil u pošk. XXXXX trvale bytom XXXXX XXXXX, dôvodnú obavu o jej život a zdravie.

	Po skončení skráteného vyšetrovania poverený príslušník Obvodného oddelenia PZ Pov. Bystrica, predložil dozorujúcej prokurátorke vyšetrovací spis ČVS:ORP-XXXXX/PB-PB-2012, vedený v trestnej veci obv. XXXXX s  návrhom na zastavenie trestného stíhania podľa  § 215 ods. 1 písm. e/ Tr. poriadku. 

Preskúmala som vyšetrovací spis na vec sa vzťahujúci a dospela som k záveru, že predmetný návrh povereného príslušníka PZ na zastavenie trestného stíhania proti obv. XXXXX je opodstatnený.

	V priebehu skráteného vyšetrovania bola vypočutá sv. - pošk. XXXXX, boli zabezpečené listinné dôkazy, najmä znalecký posudok dvoch znalcov z odboru zdravotníctvo a farmácia, odvetvie psychiatria (liečba alkoholizmu a toxikománie, gerontopsychiatria) MUDr. Stanislava Hastíka a MUDr. Kataríny Lonckovej, správy na obv. XXXXX a odpis registra trestov.

	V priebehu skráteného vyšetrovania sudca pre prípravné konanie Okresného súdu Pov. Bystrica pod sp. zn. 0Tp/XXXXX/2012 dňa 31.05.2012 vydal príkaz na vyšetrenie duševného stavu obv. XXXXX, na základe ktorého boli do trestného konania pribratí dvaja znalci z odboru zdravotníctva a farmácie, odvetvia psychiatrie, za účelom vyšetrenia duševného stavu obvineného. 

	Znalci z odboru zdravotníctva a farmácie, odvetvie psychiatria (liečba alkoholizmu a toxikománie, gerontopsychiatria) - MUDr. Stanislav Hastík a MUDr. Katarína Loncková v záveroch znaleckého posudku uviedli, že obv. XXXXX, nar. XXXXX, trpí Schizoformnou psychotickou poruchou s pravdepodobnou etiopatogenézou v súvislosti s viacročným zneužívaním návykových látok, od ktorých je závislý. Schizoformná psychotická porucha je závažné psychotické ochorenie všeobecne charakterizované fundamentálnym a charakteristickým narušením myslenia a vnímania. Osobnosť je v rámci tejto poruchy postihnutá vo svojich najpodstatnejších funkciách, ktoré dávajú zdravému jedincovi pocit individuality, jednotlivosti, sebakontroly a autonómie. Chorý má dojem, že je sledovaný a ohrozovaný cudzími osobami. Sú prítomné poruchy obsahu myslenia v zmysle bludov, ktoré vznikajú na pôde celkovej zmeny prežívania a imponujú ako nesprávne posúdenie reality, ktorá nastupuje s aprioristickou evidenciou a na ktorej chorý trvá so subjektívnou istotou, aj keď je v rozpore so skutočnosťou a so skúsenosťou zdravých ľudí, ako aj s ich kolektívnou mienkou a vierou. Medzi základné kritéria bludu patrí jeho chorobný vznik, mylné závery myslenia, obsahová zvrátenosť - nepravdivosť, nevývratnosť a jeho vplyv na konanie. V oblasti vnímania sú pre túto duševnú poruchu charakteristické halucinácie, t. j. vnemy bez reálneho podnetu v dosahu príslušného analyzátora, ktoré chorí považujú za skutočnú realitu. Vyššie uvedenou duševnou poruchou trpel obvinený aj v čase spáchania trestného činu. Obvinený v dôsledku duševného ochorenia Schizoformnou psychotickou poruchou v čase spáchania skutku, nebol schopný rozpoznať nebezpečenstvo svojho konania pre spoločnosť a v tejto súvislosti nebol schopný ani svoje konanie ovládať. Jeho rozpoznávacie a ovládanie schopnosti boli v čase spáchania trestného činu úplne vymiznuté. Obvinený v dôsledku svojej duševnej poruchy plne nechápe zmysel trestného konania, ktoré je proti nemu vedené. Pretože trestné konanie obvineného bolo paticky motivované jeho duševnou poruchou, jeho pobyt na slobode možno bez adekvátnej psychiatrickej liečby považovať za nebezpečný pre spoločnosť. Vzhľadom k aktuálne nepriaznivému psychickému stavu obvineného, absencii jeho náhľadu na svoju chorobu a potrebu užívať psychofarmaká a skutočnosti, že v ambulantnej psychiatrickej liečbe nikdy nespolupracoval, považujú znalci za vhodné, aby mu bola uložená ochranná psychiatrická liečba v ústavnej forme.

Podľa § 23 Tr. zákona, kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.

	Nedostatok rozpoznávacej a ovládacej schopnosti nemusí byť ale daný súčasne. Stačí, ak u páchateľa chýba iba jedna z týchto schopností.

	S prihliadnutím k záverom znaleckého posudku o vyšetrení duševného stavu obv. XXXXX, nar. XXXXX, je zrejmé, že obvinený pre duševnú poruchu prítomnú v čase spáchania činu inak trestného, nemohol rozpoznať protiprávnosť tohto činu, teda u neho absentovala rozpoznávacia schopnosť a tiež nemohol ovládať svoje konanie, teda u neho absentovala aj ovládacia schopnosť. Obvinený XXXXX preto nebol v čase spáchania činu pre nepríčetnosť trestne zodpovedný. 

Podľa § 215 ods. 1 písm. e/ Tr. poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný. 

	S prihliadnutím na tieto skutočnosti som rozhodla tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Radoslava Drdáková
prokurátorka